квартално истраживање у железничком саобраћају

ПРАВНИ ОСНОВ

Истраживање се спроводи на основу Закона о званичној статистици („Службени гласник РС“, број 104/2009) и Програма званичне статистике у периоду од 2016. до 2020. године („Службени гласник РС“, број 55/15).

МЕТОДОЛОШКЕ ОСНОВЕ

Циљ статистичког истраживања

Кварталним истраживањeм о железничком саобраћају обезбеђују се подаци неопходни за праћење и анализу кретања, превоза и промета у железничком саобраћају, као и за планирање и анализу мера економске политике у области саобраћаја.

Извештајне јединице и статистичке јединице

Извештајне јединице су предузећа која припадају групи делатности железничког саобраћаја.

Садржај статистичког истраживања

Прикупљају се подаци о превозу путника и робе у унутрашњем, међународном превозу и транзиту, потрошено гориво, електрична енергија и запослени.

Метод, време и извори за прикупљање података

Подаци се прикупљају тромесечно, путем упитника СЖТ-11.

Обавеза заштите индивидуалних података

Обавеза заштите индивидуалних података темељи се на члану 3 одредбе за заштиту давалаца података, члановима 44, 45, 46, 47, 48 и 49 одредбе о поверљивости Закона о званичној статистици („Службени гласник РС“, број 104/2009).

Списак и дефиниције основних обележја – индикатора

Превезени путник је свака особа, осим чланова службеног возног особља, која путује возом. Превоз путника у железничком саобраћају исказује се бројем путника и хиљадама путничких километара.

Путнички километар (pkm) представља превоз једног путника на растојању од једног километра. Растојање које треба узети у обзир су пређени километри на територији Републике Србије.

Унутрашњи превоз путника односи се на превоз путника између места укрцавања и искрцавања путника, при чему се оба места налазе унутар граница наше земље.

Међународни превоз путника односи се на превоз путника у међународном саобраћају, при чему се једно од места било укрцавања или искрцавања налазе у некој страној земљи. Удаљеност коју треба узети у обзир су пређени километри на територији Републике Србије.

Транзит се односи на превоз путника кроз нашу земљу, при чему се места укрцаја и искрцаја путника налазе у страној земљи.

Место укрцаја је место где се путник укрцао у железничко возило да би се њиме превезао. Директно преседање из једног железничког возила у друго током једног путовања не сматра се искрцајем, чак ни у случају промене воза приликом новог укрцаја. Међутим, ако се током преседања користи превозно средство другог вида саобраћаја, сматра се да је дошло до искрцаја, након чега је касније уследио нови укрцај.

Место искрцаја је место где се путник искрцао са железничког возила, након што се њиме превезао.

Тонски километар (tkm) представља превоз једне тоне робе на растојању од једног километра.

*Унутрашњи превоз робе*односи се на превоз робе, при чему се и место утовара и место истовара робе налазе унутар наше земље.

*Међународни превоз − утовар* подразумева железнички превоз робе, при чему је место утовара робе у нашој земљи, а место истовара у страној земљи.

*Међународни превоз – истовар* подразумева железнички превоз робе код кога је место утовара робе у страној земљи, а место истовара у нашој земљи.

*Транзит*се односи на превоз робе кроз нашу земљу без претовара, при чему се места утовара и истовара робе налазе у страној земљи.

*Потрошено гориво*представља количину течних горива која је утрошена за рад вучних средстава (локомотива) и моторних возова било у функцији превоза или маневара. Утрошак течних горива за кретање друмских моторних средстава која служе само за потребе пословног субјекта не исказују се у овом извештају.

*Потрошена електрична енергија*представља количину енергије која је утрошена за рад вучних средстава (електролокомотива) и електромоторних возова било у функцији превоза или маневара.

*Запослени*су сви радници који обављају главне или помоћне делатности железничког саобраћаја (експлоатација железнице, одржавање железнице итд.), без обзира на то да ли су стално запослени код пословног субјекта или су радним уговором везане за њега.

Ниво репрезентативности података (*територијални и КД*)

Подаци су репрезентативни за територију Републике Србије. Републички завод за статистику од 1999. године не располаже подацима за АП Косово и Метохија, тако да они нису садржани у обухвату података за Републику Србију (укупно).

Усаглашеност са међународним препорукама, стандардима и праксом

*Уредба 91/2003 Европског парламента и Савета Европе* из 2002. године представља основ за прикупљање широког спектра података о железничком теретном и путничком превозу, као и о несрећама на железничкој мрежи.

*Уредбом* 2016/2032 *Европског парламента и Савета Европе* је омогућен једноставнији систем прикупљања података о железничком саобраћају.

*Уредба 2018/643 Европског парламента и Савета Европе* из априла 2018. године обезбеђује заједничка правила у производњи статистичких података, у области железничког саобраћаја.

ОПИС ОРГАНИЗАЦИЈЕ ИСТРАЖИВАЊА

Органи за спровођење истраживања (одговорни произвођач званичне статистике)

* Републички завод за статистику: Група за статистику саобраћаја и телекомуникација у Београду

Обавезност давања података

Обавеза давања података темељи се на члану 26 а казнене одредбе за одбијање давања података или давање непотпуних и нетачних података на члану 52 Закона о званичној статистици („Службени гласник РС“, број 104/2009).

Роковник основних фаза спровођења истраживања   
(*укључујући публиковање података*)

* Рок да извештајна јединица достави попуњен упитник СЖТ-11 надлежном статистичком органу је 10. у месецу (10 дана по истеку тромесечја).
* Рок за израду резултата је 70 дана по истеку тромесечја.

.

ИНСТРУМЕНТИ ИСТРАЖИВАЊА

Упитник

При спровођењу кварталног истраживања железничког саобраћаја користи се образац СЖТ-11.

Упутство за попуњавање упитника

Образац СЖТ-11 попуњавају предузећа из области железничког саобраћаја. Подаци се исказују за целокупну територију Републике Србије.

Подаци у табели број 1 попуњавају се за месец, квартал и укупну вредност од почетка године (кумулатив). Попуњавају се подаци о превезеним путницима и путничким километрима у унутрашњем, међународном превозу и транзиту. Јединица мере за путнике је цео број, а путнички километри су дати у хиљадама.

Подаци у табели број 2 попуњавају се за месец, квартал и укупну вредност од почетка године (кумулатив). Попуњавају се подаци о превезеној роби у тонама и тонским километрима у унутрашњем, међународном превозу и транзиту. Јединица мере за робу је тона~~,~~ а тонски километри су дати у хиљадама.

Подаци у табели број 3 попуњавају се за месец, квартал и укупну вредност од почетка године (кумулатив). Попуњавају се подаци о потрошеном гориву, електричној енергији и запосленима.

Списак номенклатура и класификација које се користе у истраживању   
(*са обавештењем где се могу пронаћи*)

* Класификација делатности КД (2010).

Списак публикација у којима се објављују методологија и резултати истраживања (*у штампаном облику и/или у оквиру интернет презентације*)

Резултати обраде тромесечног извештаја саобраћају објављују се у Месечном статистичком билтену.

Контакт особа – Митровић Светлана, локал 421